b'\n_START_ARTICLE_\nMereb Mela\xc5\xa1as\n_START_SECTION_\nViduram\xc5\xbei\xc5\xb3 provincija\n_START_PARAGRAPH_\nSeniausiais laikais jis buvo vadinamas Maekele Bahr, kas rei\xc5\xa1kia \xe2\x80\x9etarp vanden\xc5\xb3\xe2\x80\x9c. Taip turima omenyje, kad regionas geografi\xc5\xa1kai yra tarp Raudonosios j\xc5\xabros ir Merebo. Manoma, kad regionas kaip provincija egzistavo jau iki XV a. Oficialus provincijos suk\xc5\xabrimas siejamas su Solomonid\xc5\xb3 dinastijos imperatoriumi Zara Jakobu (1434\xe2\x80\x931468). XV a. imperatorius pavadino \xc5\xa1i\xc4\x85 provincij\xc4\x85 Midri Bahri (\xe2\x80\x9evanden\xc5\xb3 \xc5\xbeem\xc4\x97\xe2\x80\x9c), mat ji buvo ar\xc4\x8diausiai j\xc5\xabros. Taip region\xc4\x85 iki \xc5\xa1iol neretai vadina vietiniai. Provincijoje paskirtas specialus vietininkas, tituluojamas Bahr negus (tigr. \xe1\x89\xa3\xe1\x88\x95\xe1\x88\xad \xe1\x8a\x95\xe1\x8c\x89\xe1\x88\xa5, t. y. \xe2\x80\x9ej\xc5\xabros karalius\xe2\x80\x9c)._NEWLINE_Tuo metu Bahr negusams suteikta vald\xc5\xbeia valdyti vakarinio \xc5\xa0ir\xc4\x97s, Seraj\xc4\x97s, Buro (Rytinio Tigrajaus, t. y. Akel\xc4\x97s Guzai ir Agam\xc4\x97s region\xc5\xb3) \xc5\xa1umus (vietininkus), Hamasieno kentibas (vietos vadus). Taigi, jis kontroliavo \xc5\xa1iaurines tigraj\xc5\xb3 gyvenamas sritis, daugiausia u\xc5\xbe Merebo up\xc4\x97s. Hamasieno regiono miestas Debarva tapo visos provincijos sostine, o Bahr neguso titulas buvo antras pagal rang\xc4\x85 po imperatoriaus. Be \xc5\xa1i\xc5\xb3 tankiausiai gyvenam\xc5\xb3 istorin\xc4\x97s Etiopijos region\xc5\xb3, provincijai priklaus\xc4\x97 gyvuli\xc5\xb3 augintojai tigriai \xc5\xa1iaur\xc4\x97je ir vakaruose, paj\xc5\xabrio \xc5\xbeemumos (Sahelis su svarbiausiu uostu Nafka, ir Semharas su uostu Masava). Kai kurie tuometiniai autoriai teig\xc4\x97, kad provincijos teritorija siek\xc4\x97 Suakin\xc4\x85 \xc5\xa1iaur\xc4\x97je (dab. Sudanas). Bahr negusai d\xc5\xbeiaug\xc4\x97si nema\xc5\xbea autonomija, nors ir buvo Imperijos vasalai._NEWLINE_1543\xc2\xa0m. Bahr Negusas pad\xc4\x97jo Etiopijos imperatoriui laim\xc4\x97ti m\xc5\xab\xc5\xa1\xc4\xaf prie\xc5\xa1 Adalio sultonat\xc4\x85. 1557\xc2\xa0m. provincija tiesiogiai patyr\xc4\x97 Osman\xc5\xb3 agresij\xc4\x85. Turkai u\xc5\xbe\xc4\x97m\xc4\x97 visus paj\xc5\xabrio miestus, taip pat apgul\xc4\x97 Bahr neguso sostin\xc4\x99 Debarv\xc4\x85. Tuometinis Bahr negusas Je\xc5\xa1ahas kelis kartus sumu\xc5\xa1\xc4\x97 turkus su Etiopijos imperatoriaus pagalba, ta\xc4\x8diau galutinai prarastas paj\xc5\xabris, kuris izoliavo krik\xc5\xa1\xc4\x8dioni\xc5\xa1k\xc4\x85 valstyb\xc4\x99 nuo pasaulio. U\xc5\xbekariautosios sritys buvo pie\xc4\x8diausia Osman\xc5\xb3 imperijos dalis ir vadinosi Habe\xc5\xa1u. Je\xc5\xa1ako valdymas \xc5\xbeym\xc4\x97jo ir pablog\xc4\x97jusius santykius su Imperija. Imperatori\xc5\xb3 Menaso (1559\xe2\x80\x931563), Sarsa Dengelio (1550\xe2\x80\x931597) laikais Je\xc5\xa1akas ne kart\xc4\x85 sukilo ir net sudar\xc4\x97 s\xc4\x85jung\xc4\x85 su buvusiais prie\xc5\xa1ais Osmanais ir Adaliu. Tai nul\xc4\x97m\xc4\x97 ne tik jo \xc5\xbe\xc5\xabt\xc4\xaf 1578\xc2\xa0m., bet ir provincijos nusilpim\xc4\x85. Nors Bahr negusais buvo tituluojamasi iki XVIII a. prad\xc5\xbeios, reali vald\xc5\xbeia buvo sumenkusi, ir tolimesnis provincijos likimas ne\xc5\xbeinomas._NEWLINE_Manoma, kad po Etiopijos imperijos centrin\xc4\x97s vald\xc5\xbeio sunykimo, provincijos regionai buvo nepriklausomi, regionas ekonomi\xc5\xa1kai gan\xc4\x97tinai skyr\xc4\x97si nuo likusios Etiopijos, mat \xc4\x8dia buvo ma\xc5\xbeiau i\xc5\xa1sivyst\xc4\x99 feodaliniai santykiai, valstie\xc4\x8diai tur\xc4\x97jo daugiau teisi\xc5\xb3, o valdymo sistema \xc5\xa1iek tiek primin\xc4\x97 respublikin\xc4\x99, mat egzistavo renkama vyresni\xc5\xb3j\xc5\xb3 taryba \xc5\xa1imagil\xc4\x97.\n_START_SECTION_\nProvincijos atk\xc5\xabrimas\n_START_PARAGRAPH_\nRegionas \xc4\xaf \xc5\xa1iaur\xc4\x99 nuo Merebo buvo prijungtas prie Imperijos ir i\xc5\xa1 prad\xc5\xbei\xc5\xb3 priklaus\xc4\x97 Tigrajaus provincijai, t. y. atiduotos Tigraj Mekoneno vald\xc5\xbeiai. Provincija, \xc5\xa1\xc4\xaf kart\xc4\x85 pavadinimu Mereb Mela\xc5\xa1, buvo atkurta 1875\xc2\xa0m., kuomet imperatorius Johanes IV (1872\xe2\x80\x931889) paskyr\xc4\x97 \xc4\x8dia vietinink\xc4\x85, kuris rezidavo Asmaroje._NEWLINE_Tuo pat metu, per XIX a. II pus\xc4\x99 paj\xc5\xabr\xc4\xaf kolonizavo italai, provincijos teritorijoje vyko daug m\xc5\xab\xc5\xa1i\xc5\xb3 tarp Etiopijos ir Italijos. 1890\xc2\xa0m. italai u\xc5\xbe\xc4\x97m\xc4\x97 Mereb Mela\xc5\xa1\xc4\x85, \xc4\xafjungdami provincij\xc4\x85 \xc4\xaf Eritr\xc4\x97jos kolonij\xc4\x85. 1936\xc2\xa0m. j\xc4\x85 prijungus prie Italijos Ryt\xc5\xb3 Afrikos, ji tapo viena i\xc5\xa1 \xc5\xa1e\xc5\xa1i\xc5\xb3 gubernij\xc5\xb3, valdom\xc5\xb3 atskir\xc5\xb3 gubernatori\xc5\xb3. I\xc5\xa1 Mereb Mela\xc5\xa1o suformuotos trys administracin\xc4\x97s provincijos, atsi\xc5\xbevelgiant \xc4\xaf vietinius istorinius regionus: Hamasienas, Akele Guzaj ir Seraj\xc4\x97.'